
A spirituális és a vallásos személyiség összehasonlítása

A mai világban a spiritualitás és a vallásosság más szerepet tölt be életünkben, mint korábban. A két fogalom jelentése ma már nem azonos: egyes emberek vallásosak, mások a spirituális jelenségekben hisznek, s vannak olyanok, akikre mind a két típusú hit jellemző. Kutatásunkban azt vizsgáltuk, hogy a vallásos személyek és a spirituális jelenségekben hívő emberek milyen személyiségjellemzőkben hasonlítanak, illetve térnek el egymástól. A vizsgált személyiségjellemzőket az agresszió, a kötődés helye és a felnőtt kötődési stílus alkották.
A vizsgálatban 84 személy szerepelt, akik internetes felületen töltötték ki kérdőívcsomagunkat, amelyben a Rotter-féle kontrollhely skála, a RAAS, a Bryant-Smith-féle Agresszió Kérdőív, a PCBS illetve az RPBS kérdőívek szerepeltek. Hipotéziseinkben azt feltételeztük, hogy a belső kontrollhely csak a vallásos csoportokra, a biztonságos kötődés csak az érett vallásos csoportra jellemző, illetve az agresszió alfaktorai a nem vallásos csoportokkal állnak szignifikáns kapcsolatban.
Mintánkban a relativizmust illetve a földönkívüli létformákban való hitet mérő skála megbízhatósági értéke alacsony lett, ennek következtében a változók közötti kapcsolat feltárásánál nem vettük figyelembe azokat. Az adatok elemzésénél többtényezős regresszió analízis alkalmaztunk annak vizsgálatra, hogy a különböző vallásos és spirituális hittartalmak milyen mértékben jelzik előre a vizsgált személyiségváltozókat. Minden személyiségváltozó esetében három modellt alkalmaztunk: csak a vallásos, csak a spirituális, valamint mindkét fajta hittartalmakat tartalmazókat.
Eredményeink részben alátámasztották első hipotézisünket: a második naivitás és a belső kontrollhely között szignifikáns kapcsolat mutatható ki. Második hipotézisünk is részben igazolódott: a második naivitás a biztonságos kötődéssel, az ortodox az elkerülő kötődéssel áll kapcsolatban. Az agresszióra vonatkozó hipotézisünk vizsgálatkor az eredmény, miszerint a külső kritika vallási attitűd pozitív, lineáris kapcsolatban áll az ellenségességgel, szintén részben támasztotta alá hipotézisünket. Érdekes eredménynek tekinthető, hogy a spirituális hittartalmak többnyire az agresszió fajtáival, míg a vallásos attitűdök inkább a kontrollhellyel, illetve a kötődési stílussal mutattak szignifikáns összefüggéseket. Összességében elmondható, hogy a vallásos és spirituális hit között mind a kontroll helyével, mind a felnőtt kötődéssel, mind az agresszióval kapcsolatban igazolhatók összefüggések.



